prijedlog
Na temelju članka 15. Zakona o javnoj nabavi (NN 120/16, 114/22, 48/26), članka 28. Statuta škole Tehničke škole za računalstvo i mrežne djelatnosti, sukladno Odluci o izmjenama i dopunama Odluke o pravilima, uvjetima i postupcima jednostavne nabave (Službeni glasnik Grada Zagreba 30/26 od 18. rujna 2026.), Školski odbor Tehničke škole za računalstvo i mrežne djelatnosti, na sjednici održanoj dana __________ 2026. godine donosi


Pravilnik
o izmjenama i dopunama Pravilnika o provedbi postupaka jednostavne nabave

Članak 1.

U Pravilniku o provedbi postupka jednostavne nabave  KLASA:011-03/26-01/1, URBROJ:251-105-01-26-1 od 31.8.2026.,  u članku 10. stavak 2. mijenja se i glasi:
„Komunikacija i razmjena informacija s gospodarskim subjektima u postupcima iz stavka 1. ovoga članka provodi se putem EOJN RH, osim u dijelu u kojem sustav dopušta ili zahtijeva drugačije postupanje. “

Članak 2.

Članak 26. Pravilnika mijenja se i glasi:
„Za postupke jednostavne nabave procijenjene vrijednosti manje od 15.000,00 eura (bez PDV-a) nije dozvoljeno podnošenje prigovora. 
Za jednostavne nabave čija je procijenjena vrijednost veća od 15.000,00 eura, ponuditelj ima pravo izjaviti prigovor ravnatelju kao čelniku ustanove. 

Prigovor se podnosi u roku od 5 dana od dana objave odluke o odabiru, odluke ili obavijesti o poništenju, odnosno objave izmjene ugovora u EOJN RH u odnosu na slučajeve i okolnosti kojima se opravdava izmjena ugovora. 

Prigovor se podnosi isključivo putem modula jednostavne nabave EOJN RH. Prigovor koji nije dostavljen putem modula jednostavne nabave u EOJN RH odbacit će se.

Gospodarski subjekt ima pravo podnijeti prigovor na sadržaj zahtjeva za dostavu ponuda u roku 5 dana nakon objave odluke o odabiru ili odluke/obavijesti o poništenju, samo ako je putem modula jednostavne nabave u EOJN RH upozorio naručitelja na konkretnu nezakonitost najkasnije tijekom drugog dana prije dana isteka roka određenog za dostavu ponuda i ako naručitelj predmetnu nezakonitost nije ispravio najkasnije tijekom jednog dana prije dana isteka roka određenog za dostavu ponuda

Ako je sustav EOJN RH nedostupan tijekom roka za prigovor, rok se produžuje za onoliko dana koliko je sustav bio nedostupan. 
Ako je sustav EOJN RH nedostupan samo posljednjeg dana roka, rok se produžuje do isteka prvog sljedećeg radnog dana. 
Ako posljednji dan roka pada na blagdan, subotu ili nedjelju, rok istječe istekom posljednjeg sata sljedećeg radnog dana. 

Prigovor mora sadržavati najmanje:
1. podatke o podnositelju prigovora (naziv ili osobno ime, OIB ili odgovarajući identifikacijski broj, ako je predviđen u nacionalnom zakonodavstvu, adresa sjedišta ili prebivališta),
2. naziv naručitelja i oznaku postupka jednostavne nabave (evidencijski broj nabave ili broj objave u EOJN RH i naziv predmeta nabave),
3. akt na koji se prigovor odnosi,
4. kratko obrazloženje činjenica i navoda na kojima se prigovor temelji (opis eventualnih nepravilnosti i obrazloženje) i dokaze kojima se te činjenice utvrđuju,
5. što se prigovorom zahtjeva.
Ako prigovor sadržava kakav nedostatak koji onemogućuje postupanje po prigovoru, odnosno ako je nerazumljiv ili nepotpun, naručitelj će putem Modula jednostavne nabave pozvati podnositelja prigovora da u roku od 3 dana od poziva otkloni nedostatak.

Ravnatelj odlučuje o prigovoru u roku od 8 dana od dana zaprimanja. 

Povodom izjavljenog prigovora, ravnatelj može donijeti sljedeće odluke: 
1. obustaviti postupak -  ako gospodarski subjekt koji je izjavio prigovor odustane od prigovora,
2. odbaciti prigovor - ako je prigovor nedopušten, nepravodoban, izjavljen od neovlaštene osobe ili ako nedostaci u prigovoru nisu otklonjeni u zadanom roku, zbog čega se po njemu ne može postupiti
3. odbiti prigovor – ako je prigovor neosnovan,
4. usvojiti prigovor - te poništiti odluku, postupak ili radnju u dijelu u kojem su zahvaćeni nezakonitošću

Odluka o prigovoru dostavlja se podnositelju prigovora putem Modula jednostavne nabave.

Postupak odlučivanja o prigovoru nije upravni postupak. Protiv odluke donesene povodom prigovora žalba nije dopuštena ali se može pokrenuti upravni spor pred mjesno nadležnim upravnim sudom u roku od 30 dana od dana dostave odluke o prigovoru.

Podnositelju prigovora ne pripada pravo na naknadu troškova u povodu izjavljenog Prigovora.

Odluka o odabiru postaje izvršna istekom roka za podnošenje prigovora.
Ako je prigovor podnesen u roku, odluka o odabiru ne može se izvršiti do donošenja odluke o prigovoru.“

Članak 3.

Prije donošenja ovog Pravilnika o izmjenama i dopunama pravilnika o provedbi postupka jednostavne nabave provedeno je savjetovanje s javnošću sukladno propisima kojima se uređuje pravo na pristup informacijama.

Ovaj Pravilnik o izmjenama i dopunama Pravilnika o provedbi postupka jednostavne nabave stupa na snagu osmoga dana od dana objave na oglasnoj ploči i mrežnim stranicama Naručitelja.

Postupci jednostavne nabave započeti prije stupanja na snagu ovih izmjena i dopuna Pravilnika o provedbi postupa jednostavne nabave dovršit će se prema odredbama Pravilnika koji je bio na snazi u trenutku njihova  pokretanja.



KLASA: 011-03/26-02/_____ 
URBROJ: 251-105-01-26-1
Zagreb, _____________ 2026.
Predsjednik Školskog odbora 
_______________________
 


Pravilnik je objavljen na oglasnoj ploči i mrežnoj stranici Škole ________________2026. godine, a stupio je na snagu dana _______2026. godine.


Ravnatelj
 __________________________

